Agtergrond – Laerskool Malelane
Geskiedenis: 1948 – 'n Beskeie begin
'n Samevatting van die skool se geskiedenis soos deur Dr. W. Radley en Mnr. P.M.J. Otto opgestel.
In 1948 het 'n paar boere besluit om 'n skool op Malelane te stig. Mev L de Villiers het 'n versoek aan die regering gerig om die oprigting van 'n private, staatsondersteunde skool goed te keur. As gevolg van 'n gebrek aan fondse, is die versoek afgekeur.
Mev Marietjie Radley het besluit om op haar eie vir 'n paar kinders by haar huis op die plaas Eendag, onderrig te gee. Die skool het in 1948 begin met ses leerlinge. Soms, wanneer dit te veel gereën het, moes sy self die kinders gaan haal met haar man se "Jeep".
Dit het so goed met die skool gegaan, dat die leerlingtal gegroei het met 14 kinders. Dit het daartoe gelei dat die plaashuis se voorstoep (wat as skool gedien het) uit sy nate begin bars het. Die skool is verskuif na 'n ou skuur ('n rooi baksteengebou) net buite Malelane. Hier is die eerste skoolkonsert gehou. Op die program was items soos solosang, voordragte en twee kort toneelstukke. 'n Rekord bedrag van R58-99 is tydens die geleentheid ingesamel.
Die skool het gedurende 1950 verskuif na die pasvoltooide Boeresaal in die dorp en is op 1 Augustus 1950 amptelik geopen. Die privaatskool op Malelane het toe 'n staatsskool geword en vir die eerste keer het die staat boeke, meubels en ander toerusting verskaf. Mev Marietjie Radley is aangestel as die eerste hoof. Die skool het vinnig gegroei en daar is 3 klaskamers in die Boeresaal ingerig.
Gedurende 1955 is die skoolgebou opgerig op die terrein waar dit vandag staan. In 1956 spog die skool met 'n leerlingtal van 74. 'n Koshuis word 'n noodsaaklikheid om die leerlinge van Kaalrug en Swaziland te akkomodeer. Die word in 1964 voltooi en kan vandag nog gesien word as groot huis langs die skool se huis in Inbanisirkel. 'n Groot droom is in 1966 bewaarheid toe die skool se swembad voltooi is. Op 3 Augustus 1966 is die Engelsmedium afdeling van Laerskool Malelane ingestel en die 20 Engelse leerlinge (wat 8 Franse, Britte, Italianers en Portugese immigrante insluit) verhoog die leerlingtal tot 174.
Die skool begin in 1948 met 6 leerlinge op die stoep.
Oom Will Radley wat 'n reuse aandeel gehad van Mev Marietjie Radley het in die ontstaan van Laerskool Malelane.